DNA confirmă că ”avem un dosar în lucru” legat de contractele Spitalului ”Sf. Maria”! Direcția Națională Anticorupție spune că dosarul ”este pe rolul structurii centrale” și nu dă alte detalii

miercuri, 26 aprilie 2017, 7:21

48 de milioane de lei a fost bugetul ”Sf. Maria” în 2016

81 de milioane de lei este bugetul ”Sf. Maria” în 2017

Narcis Copcă răspunde cu ”Hai România!” întrebărilor ziarului despre achiziții!

În timpul acesta, la propunerea Gabrielei Firea, pe lîngă un buget operațional aproape dublat primăriile îi oferă alte zeci de milioane de euro pentru o nouă clădire.

Într-un document uluitor prin temeritatea afirmațiilor, Primăria susține că va transforma spitalul condus de Narcis Copcă ”în primul centru de transplant multiorgan din sud-estul Europei”.

Lumea medicală e șocată și unii chirurgi privesc chestiunea ca pe o farsă.

Chiar și Ionel Câmpeanu, chirurgul de prestigiu care a operat la Sf. Maria și care apreciază ”tenacitatea lui Copcă” îl avertizează că ”fără cei mai buni chirurgi, merge pe un drum care nu va duce nicăieri”.

Separat de disputele pur profesionale, DNA confirmă că investighează contractele de achiziții de la Sf. Maria!

Narcis Copcă și Anca Comănici, consiliera personală a primarului Firea, tac în ceea ce privește contractele cu Terra Gaz și cu clinica privată Med-As.

Investigație de Mirela Neag, Răzvan Luțac și Cătălin Tolontan

Mâine, la cererea primarului Gabriela Firea, Consiliul General va vota adăugarea unei noi clădiri pentru Spitalul ”Sf. Maria”.

Construcția, cu trei niveluri subterane, parter și șapte până la zece etaje supraterane, va fi finanțată de Primăria Sectorului 1.

Practic, acești bani sunt alți bani, care se adaugă la aproape dublarea deja aprobată de la 48 de milioane de lei la 81 de milioane de lei, de care beneficiază Spitalul ”Sf. Maria” din bugetul Primăriei Capitalei.

Clădirea e altceva.

”Obiectivul clădirii este realizarea primului centru de transplant multiorgan din sud-estul Europei la acest moment” Contractul dintre Primăria Capitalei, Primăria Sectorului 1 și Spitalul ”Sf. Maria”

”Practic, Narcis Copcă cere bani pentru trei feluri de transplant: ficat, pancreas și plămân, în condițiile în care nici centrele mari din România, cu tradiția a sute de transplanturi, nu fac așa ceva, iar la ”Sf. Maria” în ultimele 12 luni s-a făcut un singur transplant!”, spune un medic.

La ”Sf. Maria”, s-au efectuat din 2014 și până azi un număr de 35 de transplanturi, toate operate de echipa chirurgicală de la Fundeni.

Nu sunteți invidioși? ”Nu, e vorba că Narcis Copcă forțează lucrurile!”

Scurtă discuție cu chirurgul care preferă să nu-i fie dezvăluită identitatea.

-Și nu e și invidia dumneavoastră profesională că managerul Narcis Copcă se descurcă?

-Nu. E stupoarea că nu poți face așa ceva forțând lucrurile. România are o tradiție de prelevări multiorgane în transplant care durează de două decenii! Știm despre ce vorbim!

-Poate că dumneavoastră ați fost imobili și managerul Copcă s-a mișcat.

-Nu vă supărați, dar nu înțelegeți complexitatea problemei! Să devii un centru în care să se facă mai multe feluri de transplant e ceva de o responsabilitate medicală uriașă. Nu se face peste noapte, așa cum vrea managerul Copcă.

-Vă puteți enerva oricât, tot vă întrebăm: dați-ne un singur exemplu de forțaj ca să înțeleagă oamenii!

-De pildă, transplantul de plămân are rate de succes mai mari, conform studiilor internaționale, dacă se face și transplant de cord în același timp. Se diminuează riscurile, e o acceptare mai ușoară, ca să mă exprim popular. Ce o să facă Narcis Copcă? O să vrea să facă și transplant de cord în curând?! Ficat, pancreas, plămân și cord într-o clinică unde nu e angajat nici măcar un chirurg care să fi fost Operator 1 la un transplant? Iertați-mă, e o nebunie, o asemenea complexitate se întâlnește rarisim și la marile clinici din străinătate!

„Ar trebui să aibă cei mai buni specialiști alături de el”

Vorbește și doctorul Ionel Câmpeanu, fost chirurg la Sfânta Maria, unul dintre cei mai mari specialiști în chirurgia hepatică din România.

– Domnule doctor, ați operat la Spitalul „Sf. Maria”…

– Da. Prin venirea mea aici, doctorul Narcis Copcă a înființat centrul de chirurgie hepatică. Apoi, cu ajutorul colegului Irinel Popescu, s-a putut trece la transplantul hepatic.

– Managerul Narcis Copcă dorește înființarea unui centru de transplant multiorgan la „Sf. Maria”?!

– Nu știam. De șase luni lucrez la un tratat și nu mai sunt la curent cu ce se întâmplă…

– Este un proiect realist?

– Narcis Copcă are o mare calitate. Este de o tenacitate extraordinară. Dar pentru un astfel de proiect trebuie să aibă lângă el cei mai buni specialiști în transplant. Știți că transplantul de cord este mai ușor decât cel de ficat, iar cel de pancreas este cel mai dificil?! În acest domeniu trebuie să existe o coerență. De exemplu, ca să faci transplant hepatic înainte trebuie să faci rezecții hepatice. Revenind la centrul de transplant multiorgan, dacă nu adună aici cei mai buni chirurgi, Copcă o să pornească la un drum care nu duce nicăieri.

– Dumneavoastră mai operați?

– Nu. După ce am făcut 80 de rezecții hepatice la „Sf. Maria” nu am dorit să mă bag în transplantul hepatic. M-am limitat la ceea ce știu să fac cel mai bine. Dar simt nevoia să vă spun și altceva.

– Vă rog…

– Sistemul medical românesc a ajuns să sufere rău și pentru că nu știe să-și prețuiască oamenii. Pe mine, chirurgul-șef al Armatei, m-a clasat pentru că la 57 de ani a trebuit să mă pensionez. Nu de mult m-am întâlnit cu omologul meu din Germania, care era chirurgul-șef al spitalului militar german și care profesează la 75 de ani! Când am fost în vizită la profesorul meu din Franța, cel mai mare specialist în chirurgie hepatică, am văzut unde ce și mănâncă rezidenții. Ei termină prânzul cu brânză și un pahar de vin! Și dacă mergi sâmbăta, la prima oră, la biblioteca spitalului AKH din Viena nu mai găsești nicio masă liberă! Sîmbătă dimineață, la AKH, toți studiază. Asta e viața de dincolo de România.

Tot cu Terra Gaz Construct? ”Mă abțin”

Noua clădire va fi înălțată în parcarea din spatele actualelor corpuri ale spitalului și va fi legată printr-o pasarelă.

Întrebat dacă tot firma Terra Gaz Construct, favorita Primăriei Sectorului 1 și a ”Sf. Maria”, va face și noua clădire, Narcis Copcă a declarat, râzând: ”Mă abțin. Pot să mă abțin?”.

El a amintit că atribuirea contractului este exclusiv treaba Primăriei Sectorului 1.

Terra Gaz Construct este firma fraților Bunea care a primit lucrări de 200 de milioane de euro de la autoritățile publice în perioada Oprescu.

2,8 milioane de euro a încasat Terra Gaz pentru renovarea ”Sf. Maria”

Cei mai mulți bani Terra Gaz i-a luat de la Sectorul 1 pe când responsabilă era Anca Comănici, fosta subordonată a lui Copcă de la ”Sf. Maria” și actual consilier ales la Sectorul 1 și consilier personal al Gabrielei Firea.

Așteptând.

Comănici n-a răspuns încă la întrebările ziarului legate de funcțiile deținute și de relațiile cu Terra Gaz.

Ziarul a adăugat întrebări legate de locuințele consilierului de la Sectorul 1 și de posibila implicare a firmei Terra Gaz în construirea acestora sau în livrarea de materiale.

Soțul consilierului Anca Comănici este unul dintre șefii pe București ai Serviciului Român de Informații.

Procurorii au intrat în contractele de la ”Sf. Maria”!

Gazeta Sporturilor a solicitat Direcției Naționale Anticorupție să comunice public dacă a făcut ceva cu documentul trimis de către Corpul de Control al premierului Cioloș în decembrie 2016.

Corpul de Control semnalează două contracte:

Îl acuză pe Narcis Copcă de favorizarea firmei Asesoft a lui Sebastian Ghiță pentru un contract de 2 milioane de euro. Susține că Narcis Copcă a acordat clinicii private Med-As un spațiu pe trei etaje contra unei sume medii de 1.200 de euro pe lună și prelungește contractele fără aprobarea Primăriei și a Ministerului Sănătății.

S-a ocupat DNA de aceste date?

Sau poate fac procurorii cercetări pe alte contracte de achiziții la ”Sf. Maria”?

DNA confirmă!

În răspunsul scris către ziar, Parchetul anticorupție susține că ”Dosarul menționat este în lucru pe rolul DNA – Structura Centrală, în acest moment, alte informații referitoare la stadiul anchetei nu pot fi oferite, în conformitate cu prevederile art. 12, alin. 1, lit. e, din Legea 544/2001”.

”Disperarea unui fost ministru cu un unchi bogat”

În paralel, ziarul îl întreabă, față în față, pe managerul Narcis Copcă dacă poate oferi publicului detalii despre contractul de asociere cu Med-As.

”Dați-mi un e-mail, vă rog. Aceasta e adresa mea”.

Ziarul îi trimite directorului întrebările pe e-mail.

Primim un lung răspuns în care Narcis Copcă spune că ”Poziția mea de chirurg e infinit mai importantă”.

Și că ”sunt obligat să mă dedic pacienților care așteaptă transplantul”.

Practic, Narcis Copcă anunță că transplantul de plămâni e pe ultima sută de metri!

Despre contracte vom vorbi, adaugă el, în termenul legal, probabil în 30 de zile.

El îl atacă pe Vlad Voiculescu și spune că ”transplantul va reuși în ciuda comisioanelor ONG-urilor implicate sau a disperării unui fost ministru cu un unchi bogat”.

”Hai România!”

Managerul amintește un dialog purtat cu Gazeta, în care el a cerut ”un parteneriat pentru transplant”, între echipa gsp și echipa ”Sf. Maria”, ”o echipă ce vrea să facă românii sănătoși și o țară mândră de performanța ei”.

Iar jurnaliștii i-au spus că ”noi nu putem face parteneriate cu nicio instituție, suntem ziariști și respectăm regulile valabile peste tot în lume”.

”Nu pot asista impasibil la distrugerea oricărui germene de performanță într-o țară milenară” Narcis Copcă în răspunsul la întrebările despre contractele semnate de el

”Cred în susținerea echipei naționale a României sau a unei echipe chirurgicale în premieră națională”, adaugă doctorul Copcă.

”E momentul să strigați: Hai România!”.

Cel mai bun final?

Răspunsul său, integral.

Citește aici toate episoadele investigației Gazetei despre problemele transplantului în România!